ศาลฝรั่งเศสสั่งผอ.IMF ขึ้นพิจารณาคดีในข้อหาพัวพันทุจริต
ศาลยุติธรรมฝรั่งเศสได้มีคำสั่งให้นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ขึ้นพิจารณาคดีเพื่อดำเนินการตรวจสอบข้อเท็จจริงกรณี "การสมรู้ร่วมคิดในการปลอมเอกสารและยักยอกกองทุนสาธารณะ" ในคดีของนายเบอร์นาร์ด ทาปี นักธุรกิจทรงอิทธิพลของฝรั่งเศส
18 ธ.ค. 2558

ศาลยุติธรรมฝรั่งเศสได้มีคำสั่งให้นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ขึ้นพิจารณาคดีเพื่อดำเนินการตรวจสอบข้อเท็จจริงกรณี “การสมรู้ร่วมคิดในการปลอมเอกสารและยักยอกกองทุนสาธารณะ” ในคดีของนายเบอร์นาร์ด ทาปี นักธุรกิจทรงอิทธิพลของฝรั่งเศส
ศาลยุติธรรมฝรั่งเศส ซึ่งทำหน้าที่พิจารณาคดีของเจ้าหน้าที่รัฐบาล ได้ตัดสินใจสอบสวนผอ.IMF อีกครั้ง เพื่อดำเนินการตรวจสอบข้อเท็จจริงกรณี “การสมรู้ร่วมคิดในการปลอมเอกสารและยักยอกกองทุนสาธารณะ” ในคดีของนายทาปี หลังจากที่เมื่อสองเดือนที่ผ่านมาทางอัยการได้เรียกร้องให้ถอนข้อกล่าวหาต่อนางลาการ์ด
นางลาการ์ด ซึ่งเคยดำรงตำแหน่งรัฐมนตรีกระทรวงการคลังของฝรั่งเศส ถูกสอบสวนมาตั้งแต่เดือนส.ค. 2554 ถึงบทบาทในการมอบค่าสินไหมทดแทนเป็นจำนวน 405 ล้านยูโร (438.14 ล้านดอลลาร์สหรัฐ) แก่นายทาปี หลังจากที่นักธุรกิจรายนี้ได้มีข้อพิพาทกับธนาคารเครดิต ลียองเนส์ กรณีการซื้อกิจการอาดิดาสเมื่อปี 2551
สถานีข่าว iTele รายงานว่า นางลาการ์ดชี้ว่าเธอไม่ได้มีการกระทำผิด อีกทั้งได้มอบหมายให้ทางทนายความยื่นขออุทธรณ์ในชั้นศาลแล้ว
เมื่อเดือนพ.ค. 2556 นางลาการ์ดวัย 59 ปี ถูกระบุว่าเป็น “ผู้มีส่วนรู้เห็น” ในการสืบสวนการทุจริตดังกล่าว ซึ่งหมายความว่าเธออาจถูกตั้งข้อกล่าวหาในภายหลัง
หลังจากนั้น 14 เดือน นางลาการ์ดตกอยู่ภายใต้การสอบสวนในข้อหา “ละเลยหน้าที่” ในคดีนายทาปี อย่างไรก็ตาม เธอได้ออกมายืนยันความบริสุทธิ์นับตั้งแต่ที่การสอบสวนได้เริ่มต้นขึ้นเมื่อปี 2554
ด้านนายทาปีซึ่งถูกสอบสวนด้วยนั้น ถูกศาลสั่งเมื่อช่วงต้นเดือนนี้ให้จ่ายเงินแก่ธนาคารเครดิต ลียองเนส์เป็นจำนวน 405 ล้านยูโร สำนักข่าวซินหัวรายงาน
 
อินโฟเควสท์ แปลและเรียบเรียง